16.6.2023
DA
Den Europæiske Unions Tidende
C 214/163 Torsdag den 19. januar 2023
42. understreger, at den igangværende reform af forordning (EF) nr.
1224/2009 om fiskerikontrol bør respektere de særlige forhold ved det ikkeindustrielle fiskeris aktiviteter og ikke overbelaste det med bureaukrati, især med hensyn til geolokalisering eller elektronisk fremsendelse af fangstdata; opfordrer til en kontrolordning, der er specielt designet og tilpasset til virkeligheden og mangfoldigheden inden for den ikkeindustrielle kystflåde, herunder også for skaldyrsfiskeri eller fiskeri uden fartøj, hvor proportionalitet og graduering er afgørende;
43. mener, at en diversificering af aktiviteter inden for den bredere bæredygtige blå økonomi er vigtig og involverer kulturel opvurdering af samfundene, fremme af sekundære fiskeriprodukter og af produkter, der til trods for deres potentiale ikke har nogen kommerciel værdi; mener imidlertid, at disse aktiviteter ikke bør forringe fiskeriaktiviteter eller fiskeres historiske ret til havet;
44. mener, at anden økonomisk udnyttelse af det maritime rum ikke bør forringe historiske fiskerirettigheder; mener, at ikkeindustrielt fiskeri bør integreres fuldt ud i den strategiske planlægning af disse politikker; mener, at det samme gør sig gældende for indre farvande, hvor småfiskeriet står over for et stigende antal konflikter vedrørende ressourcer og brug af ferskvand og konkurrerer med industrier, der har en negativ indvirkning på levesteder ved bredden af vandløb og på fiskeressourcer;
45. understreger, at de socioøkonomiske og miljømæssige udfordringer, der opstår som følge af forvaltningen af havbeskyttelsesområder, udgør en potentiel løsning til at forene bevarings- og bæredygtighedsmål på den ene side med inddragelsen af småfiskerisektoren i forvaltningsbeslutninger i og omkring havbeskyttelsesområder på den anden; opfordrer i den forbindelse Kommissionen og medlemsstaterne til at udvikle deltagelsesbaserede tilgange til forvaltning af havbeskyttelsesområder baseret på biologiske og socioøkonomiske data, der er udarbejdet, gennemført og revideret i fællesskab med fagfolk inden for havbeskyttelsesområder, berørte interessenter og småfiskerisektoren; opfordrer Kommissionen og medlemsstaterne til at overveje at udvikle en deltagelsesbaseret forvaltningspraksis for også at finde en balance mellem bæredygtig udvikling af småfiskeriet og, hvor det er relevant, bæredygtig udvikling af ansvarlig turisme;
46. påpeger behovet for økonomisk og social beskyttelse i perioder uden fiskeri og i tilfælde af katastrofer, der hæmmer aktiviteterne; fremhæver, at der er behov for mekanismer, der sikrer lønkompensation for tabt indtjening i sådanne perioder; understreger, at en sådan kompensation bør betragtes som faktisk arbejdstid for så vidt angår fastsættelse af alderspension og andre sociale rettigheder;
47. mener, at der skal skabes attraktive betingelser for unge og kvinder, hvis vi ønsker et generationsskifte, hvilket betyder, at man skal gøre det mere rentabelt at fiske og samtidig sikre indkomststabilitet og anvende princippet om lige løn for arbejde af samme værdi, øge tildelingen af kvoter til småfiskeri i overensstemmelse med videnskabelig rådgivning, sikre uddannelse under forhold, der tager behørigt hensyn til de forskellige fangstmetoder, fiskeredskaber og behov i de enkelte medlemsstater, samt garantere passende arbejdsvilkår og sikkerhed om bord; minder om, at EHFAF yder støtte til uddannelse og faglig udvikling; mener, at uddannelse bør garantere et stærkt praktisk element under hensyntagen til den specifikke virkelighed i den nationale, regionale eller lokale kontekst, hvori den finder sted; er desuden af den opfattelse, at det bør være muligt at kombinere dette med teoretisk uddannelse og samtidig drage fordel af den viden, der er indsamlet hos dem, der har været eller er på havet;
48. opfordrer til, at de finansielle og tekniske ressourcer til fiskeriforskningen øges i de enkelte medlemsstater med henblik på at udvikle aktiviteter, der er rettet mod fiskeri og fiskeressourcer, samt øge og forbedre dataindsamlingen og vurderingen af ressourcernes tilstand;
49. opfordrer til en forøgelse af de finansielle og tekniske ressourcer til fiskerirelateret videnskabelig forskning og udvikling i EU og i de enkelte medlemsstater; understreger navnlig, at der er behov for at støtte forskningsinstitutter og laboratorier på dette område med materielle og menneskelige ressourcer med henblik på at udvikle aktiviteter, der tager sigte på at fremme ikkeindustrielt fiskeri, kystfiskeri og traditionelt fiskeri, og sikre en bedre forståelse af de forskellige årsager til udtømning af fiskebestande og bevarelse af fiskeressourcer; understreger behovet for at inddrage fiskere og fiskeriorganisationer i videnskabelig overvågning, kortlægning, dataindsamling, forvaltning og kontrolaktiviteter for at drage fuld nytte af deres viden;